





















B. PAKUOTĖS LAPELIS

Pakuotės lapelis: informacija vartotojui

Canesten 10 mg/g kremas
klotrimazolas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu po rekomenduojamos gydymo trukmės Jūsų savijauta nepagerėjo arba net pablogėjo, kreipkitės į gydytoją. Žr. 3 skyrių.


Apie ką rašoma šiame lapelyje?

1. Kas yra Canesten ir kam jis vartojamas
2. Kas žinotina prieš vartojant Canesten 
3. Kaip vartoti Canesten
4. Galimas šalutinis poveikis
5. Kaip laikyti Canesten
6. Pakuotės turinys ir kita informacija


1.	Kas yra Canesten ir kam jis vartojamas

Canesten veiklioji medžiaga yra klotrimazolas. Klotrimazolas priklauso imidazolo vaistų grupei, skirtai kovoti su grybelinių odos infekcijų sukėlėjais.
Canesten skirtas suaugusiesiems, paaugliams ir vaikams gydyti:
· grybelinės odos infekcijos, pvz., sportininko pėda, grybelis, grybelinis sauskelnių bėrimas ir grybelinis prakaitavimo sukeltas bėrimas; 
· grybelių sukeltas išorinių moters lyties organų arba varpos galo uždegimas.

Jeigu nesate tikri, ar Jūs (arba Jūsų kūdikis, jeigu gydote grybelinį sauskelnių bėrimą) turite vieną iš šių odos infekcijų, pasitarkite su gydytoju arba vaistininku.


2.	Kas žinotina prieš vartojant Canesten 

Canesten vartoti draudžiama:
· jeigu Jums (arba Jūsų kūdikiui, jeigu gydomas grybelinis sauskelnių išbėrimas) yra alergija klotrimazolui arba bet kuriai pagalbinei šio vaisto medžiagai (jos išvardytos 6 skyriuje). 

Įspėjimai ir atsargumo priemonės 

Pasitarkite su gydytoju arba vaistininku, prieš pradėdami vartoti Canesten.
· Canesten gali sumažinti latekso gaminių, tokių kaip prezervatyvai ir diafragmos, veiksmingumą ir saugumą, jeigu jis tepamas lytinių organų srityje (moterims: lytinės lūpos ir sritis apie vulvą; vyrams: apyvarpė ir varpos galvutė). Poveikis trumpalaikis ir pasireiškia tik gydymo metu. Todėl gydymo metu naudokite alternatyvias apsaugos nuo nėštumo ir lytiškai plintančių ligų priemones.
· Venkite sąlyčio su akimis.
· Nedėkite kremo į burną ir nenurykite jo.
· Galimas kryžminis klotrimazolio jautrumas su kitais azolo dariniais, turinčiais priešgrybelinį poveikį, tokiais kaip itrakonazolas, flukonazolas, ketokonazolas, mikonazolas.
· Pacientai, gydomi imunosupresantais, chemoterapija, diabetu sergantys pacientai, ŽIV infekuoti pacientai prieš vartodami Canesten turi pasitarti su gydytoju.

Vaikams, paaugliams ir senyviems pacientams

Vaikams (jaunesniems negu 12 metų) ir senyviems pacientams vartoti galima tik prižiūrint gydytojui.
Reikia vengti ilgalaikio gydymo dideliuose odos plotuose, ypač kūdikiams ir vaikams.
Vulvito atveju jaunesnėms kaip 16 metų paauglėms Canesten galima vartoti tik po gydytojo konsultacijos.

Kiti vaistai ir Canesten 

Jeigu vartojate, neseniai vartojote arba galbūt vartosite kitų vaistų, pasakykite gydytojui arba vaistininkui.

Canesten gali slopinti išoriškai vartojamų polienų grupės antibiotikų (nistatino, natamicino) poveikį. Vietiškai vartojami gliukokortikoidai gali silpninti klotrimazolo poveikį.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

· Nėštumas
Per pirmuosius tris nėštumo mėnesius prieš vartojant Canesten, reikia pasitarti su gydytoju. 

· Žindymas
Canesten galima vartoti žindymo metu. Jeigu vartojamas vietiškai spenelių srityje, prieš maitinant vaiką reikia nusiplauti krūtis.
Vairavimas ir mechanizmų valdymas

Canesten gebėjimo vairuoti ir valdyti mechanizmus neveikia.

Candesten sudėtyje yra cetostearilo alkoholio, benzilo alkoholio.
· Cetostearilo alkoholis gali sukelti vietinių odos reakcijų (pvz., kontaktinį dermatitą). 
· 100g šio vaisto yra 2g benzilo alkoholio. Benzilo alkoholis gali sukelti lengvą vietinį sudirginimą bei alerginių reakcijų.


3.	Kaip vartoti Canesten

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

· Prieš vartojimą pradurkite tūbelės sandariklį, apversdami dangtelį ir paspausdami juo tūbelės galą.
· Jeigu infekcija pažeidusi pėdas, prieš naudojant kremą, jas reikia nuplauti ir kruopščiai nušluostyti, ypač tarpupirščius.
· Kremu plonai ir tolygiai tepkite pažeistas vietas du ar tris kartus per parą ir švelniai įtrinkite.
· Kremo juostelės (0,5cm ilgio) pakanka maždaug delno dydžio plotui gydyti.

Gydymo trukmė
Gydymo trukmė priklauso nuo infekcijos tipo.
Kad būtų užtikrintas visiškas išgijimas, vartokite Canesten taip ilgai, kaip nurodyta toliau esančioje lentelėje, net jeigu simptomai išnyksta.
	Indikacija
	Gydymo trukmė

	Grybelinės odos infekcijos (sportininko pėda, grybelis, prakaitavimo sukeltas bėrimas)
	3–4 savaitės

	Įvairiaspalvė dedervinė (Pityriasis versicolor) (daugiau ar mažiau apvalūs taškai su kintančia odos pigmentacija, dažniau pasireiškiantys ant krūtinės ar nugaros, galintys šiek tiek pleiskanoti)
	2–4 savaitės

	Grybelinis sauskelnių bėrimas
	1–2 savaitės

	Mieliagrybių sukeltas išorinių moters lyties organų arba varpos galo uždegimas 
	1–2 savaitės



Odos infekcijos simptomai, tokie kaip niežėjimas arba skausmingumas, turėtų susilpnėti per kelias gydymo dienas, nors tokie požymiai, kaip paraudimas ar odos pleiskanojimas, gali praeiti ir per ilgesnį laiką. Jeigu simptomai išlieka pasibaigus rekomenduojamai gydymo trukmei, kreipkitės į gydytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Sunki alerginė reakcija (galinti kelti pavojų gyvybei reakcija):
· Išbėrimas
· Tinimas
· Dusulys
· Sumažėjęs kraujospūdis
· Sąmonės praradimas
· Svaigulys

Jeigu pasireiškia alerginė reakcija, nutraukite vaisto vartojimą ir nedelsdami kreipkitės į gydytoją. 
Pavartojus kremo, gali pasireikšti:
· Pūslės
· Odos išbėrimas
· Deginimo / perštėjimo / dilgčiojimo pojūtis
· Raudonė
· Dilgėlinė
· Niežėjimas
· Odos lupimasis
· Skausmas
· Patinimas
· Vartojimo vietos sudirginimas 
· Vartojimo vietos reakcija

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Canesten

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir tūbelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia. 
Pirmą kartą atidarius tūbelę, galima vartoti 3 mėnesius, bet ne ilgiau kaip iki tinkamumo laiko pabaigos.

[bookmark: _Toc129243269][bookmark: _Toc129243144]Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Canesten sudėtis
· Veiklioji medžiaga yra klotrimazolas. 1 grame kremo yra 10 mg klotrimazolo.
· Pagalbinės medžiagos yra: benzilo alkoholis, cetostearilo alkoholis, cetilo palmitatas, oktildodekanolis, polisorbatas 60, išgrynintas vanduo, sorbitano stearatas. 

Canesten išvaizda ir kiekis pakuotėje
Canesten yra baltas kremas aliuminio tūbelėje su plastikiniu užsukamu dangteliu. Taip pat yra membrana, garantuojanti, kad tūbelė atidaroma pirmą kartą. Dangtelyje yra pradūrimui skirtas smaigalis, skirtas tūbelei su sandarikliu atidaryti.

Canesten tiekiamas 30 g kremo tūbelėje.

Registruotojas eksportuojančioje valstybėje ir gamintojas

Registruotojas
BAYER HISPANIA, S.L.
Avda. Baix Llobregat, 3 y – 5
08970 Sant Joan Despí (Barcelona)
Ispanija

Gamintojas
GP Grenzach Produktions GmbH
Emil-Barell-Str. 7
79639 Grenzach-Wyhlen
Vokietija

Lygiagretus importuotojas 
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2025-11-27.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi pakuotės dydžiu: referencinio vaisto – 20 g, lygiagrečiai importuojamo – 30 g.
